S prijetnimi okusi do boljšega seksa!

Že od nekdaj je znano, da določena živila vplivajo na večje spolno poželenje. A poznamo dve vrsti teh živil.

Prva na poželenje vplivajo zaradi svoje falične ali vaginalne oblike (banane, kumare, breskve, …), druga pa do večje želje po spolnosti vodijo s svojimi okusi. Različni okusi na človeka vsekakor vplivajo različno. Pa si oglejmo kateri so tisti prijetni, ki v nas vzbujajo najprijetnejša čustva in občutke.

Do večjega poželenja z oreščki

Grizljanje ni nikomur odveč, zato hlastnite po njih! Oreščki naj bi imeli afrodizične učinke, veliko so jih menda uporabljali pri “varjenju” ljubezenskih napitkov. Z lešniki, na primer, naj bi v rimskih časih spodbujali plodnost, kar namiguje, da niso ravno blažev žegen. Nekateri oreščki vsebujejo veliko cinka (ta je tudi v ostrigah), ki je znan po svojih pozitivnih posledicah. Menda pa vzburja tudi sam vonj po oreščkih (predvsem ženske). Mandlje med drugim uporabljajo v kozmetiki in to prav zaradi njihovega vonja.

Je kava afrodiziak?

Kofein imajo v mnogih tradicijah za afrodiziak, vendar znanstvenih dokazov, da spodbujajo spolno slo, žal NI. Če ne drugega, proizvodi, polni kofeina, zbudijo telo, ki je po zaužitju, vsaj za kratek čas, polno energije, ki jo lahko koristno porabite.

Sladka moja … čokolada!

V preteklosti je bilo na to temo opravljenih kar nekaj anket in zanimivih raziskav. Raziskovalci pa so ugotovili, da ima večina žensk celo raje čokolado kot seks (verjetno zato, ker čokolada nikoli ne izneveri – šala mala).

Sicer pa mnogi čokolado povezujejo z romantiko in strastjo, ki sta dobra uvodnika v seks. Kakavova sladica pa vsebuje tudi kofein (več o njem v prejšnjem odstavku).

Z uživanjem naštetih poslastic torej ne morete zgrešiti: v vsakem primeru boste uživali. Priporočam vama, da si po lahki večerji drug drugemu pripravita manjše sladko presenečenje, ki bo krasen uvod v nadaljevanje zanimivega večera.